**Måneset** er ei bygd som ligger i Nærøysund kommune i Trøndelag. Bygda ligger vest i kommunen, 29 km nord for Rørvik. Måneset ligger på vestsida av Nord-Salten, som skiller Kvingra fra fastlandet. Nord for Måneset ligger Gravvik, og sør for Måneset ligger Ottersøya.

På østsida av Nord-Salten, vis-à-vis Måneset, ligger fergestedet Eidshaug, der det er fergeforbindelse til Gjerdinga. Det er bruforbindelse  mellom Måneset og Eidshaug via Straumholmen  (Bekkastraumen bru og Hestvik bru). Fra Måneset går Månesveien østover til den møter Fv771 (15 km), og Eidshaugveien går sørover via Ottersøya til den møter Fv770 (22 km). Fv771 går nordover til Gutvik/Leka. Via Fv770 er det forbindelse til Rørvik, Kolvereid og Fv17.

Måneset er en levende fiskerhavn med fiskemottak. 

På Måneset ligger en småbåthavn og det er kaiplass for større båter ved fiskemottaket.

To båtbyggerier med slipp er i drift på Måneset. En av største arbeidsplassene i området er båtbyggeriet Kåre Holthe & sønner. De har spesialisert seg på å bygge raske og effektive båter for fiskeri- og havbruksnæringen. Det egenutviklede båtkonseptet har navnet Stinger, og siden oppstarten har båtbyggeriet levert over 60 slike båter. Mange av dem brukes av lokal havbruksnæring, men kunder over hele landet har handlet Stinger fra Måneset.

Den offentlige skolen på Måneset ble avviklet i 2005, men det ble drevet privatskole fram til 2013. I skolebygget ligger i dag Værum Oppvekstsenter som er en kommunal barnehage.

Området gikk tidligere under navnet Hummulen. Dette navnet finnes fortsatt igjen i det lokale brannvesenet. Hummulen Frivillige Brannkorps er et privat initiativ som ble startet da en gjeng på Måneset kjøpte sin egen brannbil og tilhørende utstyr. Tanken var å sikre ekstra brannberedskap til grenda ettersom det er et stykke unna brannstasjonene på Rørvik og Kolvereid. Det frivillige brannkorpset har senere oppgradert brannbilen sin og har også bidratt til å slukke branner.

På Måneset ligger overnattingsstedene Villa Nubben og Måneset Sjøfiske.

Måneset byr på et flott turområde for kortere eller lengre turer, med kulturvei som går fra havna. Et lite museum er åpent enkelte søndager om sommeren.

Måneset har et aktivt foreningsliv, og her finner vi bl.a. Måneset Båtforening, Måneset Grendalag, Måneset og Omegn Fiskarlag og Måneset Kvinne- og Familielag.

Måneset Grandalag har et eget grendahus på Måneset.

Grunnkretsen heter Værum og har 193 innbyggere pr. 1. januar 2021.

Måneset har bussforbindelse til Rørvik. Hurtigbåten mellom Rørvik og Leka har anløpssted på Eidshaug.

Referanser
----------

1. ↑  «Eidshaug - Gjerdinga». *FosenNamsos Sjø Mobil* **(norsk)**. Besøkt 28. juli 2021.
2. ↑  «Hjem | Kåre Holthe & Sønner AS». *kholthe.no* **(norsk)**. Besøkt 28. juli 2021.
3. ↑  «Værum Oppvekstsenter-Barnehagen». *www.barnehagenmin.no*. Arkivert fra originalen 28. juli 2021. Besøkt 28. juli 2021.
4. ↑  «kolvereid.no | Vis bedrift: Måneset Nubbpub & Overnatting». *www.kolvereid.no*. Arkivert fra originalen 28. juli 2021. Besøkt 28. juli 2021.
5. ↑  «Måneset Sjøfiske». *www.dintur.no*. Besøkt 28. juli 2021.
6. ↑  Åkerblom, Daniel. «Måneset Båtforening». *velihavn.no*. Besøkt 28. juli 2021.
7. ↑  «Log In or Sign Up to View». *www.facebook.com* **(engelsk)**. Besøkt 28. juli 2021.
8. ↑  «Log In or Sign Up to View». *www.facebook.com* **(engelsk)**. Besøkt 28. juli 2021.
9. ↑  «Måneset Kvinne- og familielag». *Norges Kvinne- og familieforbund*. Arkivert fra originalen 28. juli 2021. Besøkt 28. juli 2021.
10. ↑  «04317: Grunnkretsenes befolkning (G) 1999 - 2021». *PX-Web SSB* **(norsk)**. Besøkt 28. juli 2021. [*død lenke*]

|  |  |
| --- | --- |
| Oppslagsverk/autoritetsdata | GeoNames **·** Sentralt stedsnavnregister
 |